Moen sier noen biler kjører så fort forbi at han har hatt lyst til å slå til noen av dem med spaden.

– Men det kan man jo ikke gjøre, sier han.

Med 32 års fartstid i bransjen, har han opplevd mange situasjoner som kunne endt verre.

– Jeg har fått noen speil i skuldra.

– Speil som har truffet deg altså?

– Ja, så nært kjører de. For bilene skal fram uansett. Vi er i veien for dem, sier han.

Farlige situasjoner

I fjor registrerte Statens vegvesen 1.148 nestenulykker eller farlige situasjoner i forbindelse med asfaltarbeid. Svært mange av dem skyldtes at bilistene kjørte for fort eller ikke respekterte skilting eller beskjeder fra trafikkdirigenter eller følgebiler.

Heldigvis er det langt mellom de alvorlige ulykkene, men marginene er små, sier byggeleder i Statens vegvesen i Østfold, Per Kristoffersen:

Per Kristoffersen, Statens vegvesen. Foto: Kjartan Rørslett / NRK

– Det skiltes med 50 kilometer i timen når det pågår arbeid på veien. Men femti er fort når du bare har en halvmeter mellom deg og bilen. Det er ganske «nære på» mange ganger, sier han.

Truet på livet

Sommeren er høysesong for asfaltlegging. Til sammen får 3.375 kilometer riksveier og fylkesveier ny asfalt i år.

Denne uka legger Veidekke asfalt på fylkesvei 108 på Kråkerøy i Østfold om kvelden og natta.

Resultatet gleder trafikantene, men arbeidet er farefullt mens det pågår.

Her er noen eksempler fra Vegvesenets oversikt for 2015:

Trafikkdirigent truet på livet og ble kjørt over på tærne. Berget av verneskoene.

Bil presset seg forbi veivalser i arbeid.

En politibil kom i høy hastighet, men uten sirene forbi utlegger, vals og lastebil. En mann holdt på å bli påkjørt av politibilen.

Svensk varebil stoppet ikke på rødt, traff trafikkdirigenten i kneet, kjørte bare videre.

– Skylder på oss

– Jeg er blitt kjørt over på verneskoene, så nære på var det, sier Kevin Park.

Bilistene gir ofte anleggsarbeiderne skylda når noe farlig skjer.

– Da er det vi som har skilta for dårlig eller at de ikke har sett oss, sier Park.

–Bilistene har mange unnskyldninger for at de ikke ser oss, sier trafikkdirigent Kevin Park. Foto: Kjartan Rørslett / NRK

– Kjør i 20 km/t

Terje Bjørnstad, Trafikkdirigering AS. Foto: Kjatan Rørslett / NRK

Fartsgrensen settes som regel til 50 km/t i områder med asfaltarbeid.

Men det er egentlig for fort nær maskiner og folk i arbeid, mener teamleder i Trafikkdirigering AS. De sørger for sikkerheten både for trafikantene og de som arbeider på veien.

– Et godt råd til bilistene er å ta seg god tid og kjøre i 20 kilometer i timen akkurat forbi anleggsmaskinene og folk som arbeider ute i veien, sier Bjørnstad.